Ela tlhoko gore ditlhobaelo tsa botshelo le mathata a se ka a go thibela go ithuta kafa o ka bontshang ka gone gore o rata Modimo. Jesu o ne a re: ‘Itlhokomeleng gore dipelo tsa lona di se ka le ka motlha tsa imelwa ke . . . ditlhobaelo tsa botshelo, mme ka tshoganyetso letsatsi leo la lo wela ka ponyo ya leitlho jaaka seru. Gonne le tla tla.’ Fa o tsaya tsiya tlhagiso ya ga Jesu, o tla ‘atlega mo go faloleng dilo tseno tsotlhe tse di laoletsweng go diragala.’—Luke 21:34-36. 12 Bakeresete ba le bantsi ba ba direlang kwa tshimong ya puo e nngwe, ba bona go le molemo go ithuta Baebele ka metlha ka ‘puo ya bone e ba neng ba tsholwa ka yone.’ (Dit. 2:8) Tota le barongwa ba a itse gore fa ba batla go tswelela ba na le kamano e e molemo le Jehofa fa ba direla kwa nageng e nngwe, ga ba ka ke ba ikaega ka kitso e nnye e ba e amogelang kwa dipokanong.